# 

# ประกาศอธิบดีกรมสรรพากร

# เกี่ยวกับภาษีเงินได้ (ฉบับที่ 289)

## เรื่อง กำหนดหลักเกณฑ์ วิธีการ และเงื่อนไขการยกเว้นภาษีเงินได้ของผู้ลงทุนในกิจการเงินร่วมลงทุน

อาศัยอำนาจตามความในมาตรา 7 (2) (ก) และมาตรา 8 (2) (ก) แห่งพระราชกฤษฎีกาออกตามความ  
ในประมวลรัษฎากร ว่าด้วยการยกเว้นรัษฎากร (ฉบับที่ 636) พ.ศ. 2560 อธิบดีกรมสรรพากรกำหนดหลักเกณฑ์ วิธีการ และเงื่อนไขการยกเว้นภาษีเงินได้จากการโอนหุ้นของบริษัทซึ่งประกอบกิจการเงินร่วมลงทุนหรือโอนหน่วยทรัสต์ของทรัสต์เพื่อกิจการเงินร่วมลงทุน ดังต่อไปนี้

ข้อ ๑ ในประกาศนี้

“ผู้ลงทุน” หมายความว่า บุคคลธรรมดาและบริษัทหรือห้างหุ้นส่วนนิติบุคคลที่ลงทุนในหุ้นของบริษัทซึ่งประกอบกิจการเงินร่วมลงทุนหรือในหน่วยทรัสต์ของทรัสต์เพื่อกิจการเงินร่วมลงทุน

ข้อ 2 การคำนวณกำไรสุทธิของบริษัทเป้าหมาย ให้คำนวณตามมาตรา 65 แห่งประมวลรัษฎากร โดยนำรายได้จากกิจการหรือเนื่องจากกิจการที่กระทำในรอบระยะเวลาบัญชี หักด้วยรายจ่ายตามเงื่อนไข  
ที่ระบุไว้ในมาตรา 65 ทวิ และมาตรา 65 ตรี แห่งประมวลรัษฎากร

กรณีบริษัทเป้าหมายประกอบกิจการที่รัฐต้องการสนับสนุนและประกอบกิจการอื่น ให้คำนวณกำไรสุทธิและขาดทุนสุทธิของแต่ละกิจการแยกต่างหากจากกัน แต่ในการคำนวณกำไรสุทธิเพื่อ  
เสียภาษีเงินได้นิติบุคคลให้นำกำไรสุทธิและขาดทุนสุทธิของกิจการทั้งกิจการที่รัฐต้องการสนับสนุนและกิจการอื่นมารวมเข้าด้วยกัน

บริษัทเป้าหมายตามวรรคสองจะจ่ายเงินปันผลจากกำไรสุทธิที่เกิดจากกิจการใดเป็นจำนวนเท่าใดก็ได้ แต่บริษัทซึ่งประกอบกิจการเงินร่วมลงทุนที่ได้รับเงินปันผลนั้นจะได้รับยกเว้นภาษีเงินได้เฉพาะเงินปันผลที่จ่ายจากกำไรสุทธิของกิจการที่รัฐต้องการสนับสนุนเท่านั้น และกรณีที่บริษัทเป้าหมายจ่ายเงินปันผลโดยมิได้ระบุว่า จ่ายจากกำไรสุทธิของกิจการใด ให้เฉลี่ยเงินปันผลนั้นตามส่วนของกำไรสุทธิของกิจการที่รัฐต้องการสนับสนุนกับกำไรสุทธิของกิจการอื่น

ข้อ 3 การคำนวณกำไรสุทธิของบริษัทซึ่งประกอบกิจการเงินร่วมลงทุน ให้คำนวณตามมาตรา 65 แห่งประมวลรัษฎากร โดยนำรายได้จากกิจการหรือเนื่องจากกิจการที่กระทำในรอบระยะเวลาบัญชี หักด้วยรายจ่ายตามเงื่อนไขที่ระบุไว้ในมาตรา 65 ทวิ และมาตรา 65 ตรี แห่งประมวลรัษฎากร

กรณีบริษัทซึ่งประกอบกิจการเงินร่วมลงทุนประกอบกิจการที่ได้รับยกเว้นภาษีเงินได้และประกอบกิจการอื่นที่ไม่ได้รับยกเว้นภาษีเงินได้ ให้คำนวณกำไรสุทธิและขาดทุนสุทธิของแต่ละกิจการ  
แยกต่างหากจากกัน แต่ในการคำนวณกำไรสุทธิเพื่อเสียภาษีเงินได้นิติบุคคลให้นำกำไรสุทธิและขาดทุนสุทธิของกิจการทั้งกิจการที่ได้รับยกเว้นภาษีเงินได้และกิจการอื่นที่ไม่ได้รับยกเว้นภาษีเงินได้มารวมเข้าด้วยกัน

/ บริษัท...

บริษัทซึ่งประกอบกิจการเงินร่วมลงทุนตามวรรคสองจะจ่ายเงินปันผลจากกำไรสุทธิที่เกิดจากกิจการใดเป็นจำนวนเท่าใดก็ได้ แต่ผู้ลงทุนที่ได้รับเงินปันผลนั้นจะได้รับยกเว้นภาษีเงินได้เฉพาะเงินปันผลที่จ่ายจากกำไรสุทธิของกิจการที่ได้รับยกเว้นภาษีเงินได้เท่านั้น และกรณีที่บริษัทซึ่งประกอบกิจการ  
เงินร่วมลงทุนจ่ายเงินปันผลโดยมิได้ระบุว่า จ่ายจากกำไรสุทธิของกิจการใด ให้เฉลี่ยเงินปันผลดังกล่าว  
ตามส่วนของกำไรสุทธิของกิจการที่ได้รับยกเว้นภาษีเงินได้กับกำไรสุทธิของกิจการอื่นที่ไม่ได้รับยกเว้น  
ภาษีเงินได้

ข้อ 4 กรณีทรัสต์เพื่อกิจการเงินร่วมลงทุนจะจ่ายเงินปันผลจากกำไรสุทธิที่เกิดจากกิจการใดเป็นจำนวนเท่าใดก็ได้ แต่ผู้ลงทุนที่ได้รับเงินปันผลนั้นจะได้รับยกเว้นภาษีเงินได้เฉพาะเงินปันผลที่จ่ายจาก  
กำไรสุทธิจากการลงทุนในบริษัทเป้าหมายในส่วนที่คำนวณได้จากการประกอบกิจการที่รัฐต้องการสนับสนุนเท่านั้น และกรณีที่ทรัสต์เพื่อกิจการเงินร่วมลงทุนจ่ายเงินปันผลโดยมิได้ระบุว่าเงินปันผลดังกล่าวจ่ายจากกำไรสุทธิของกิจการใด ให้เฉลี่ยเงินปันผลดังกล่าวตามส่วนของกำไรสุทธิจากการลงทุนในบริษัทเป้าหมายในส่วนที่คำนวณได้จากการประกอบกิจการที่รัฐต้องการสนับสนุนกับกำไรสุทธิจากการลงทุน  
ในกิจการอื่น

ข้อ 5 กรณีผู้ลงทุนได้รับเงินได้จากการโอนหุ้นของบริษัทซึ่งประกอบกิจการเงินร่วมลงทุนหรือ  
จากการโอนหน่วยทรัสต์ของทรัสต์เพื่อกิจการเงินร่วมลงทุน หากบริษัทซึ่งประกอบกิจการเงินร่วมลงทุนหรือทรัสต์เพื่อกิจการเงินร่วมลงทุนไม่มีกำไรสะสมนั้น ผู้ลงทุนจะได้รับยกเว้นภาษีเงินได้จากเงินได้ดังกล่าวตามหลักเกณฑ์ดังต่อไปนี้

(1) บริษัทซึ่งประกอบกิจการเงินร่วมลงทุนหรือทรัสต์เพื่อกิจการเงินร่วมลงทุนได้ลงทุนในบริษัทเป้าหมายซึ่งประกอบกิจการที่รัฐต้องการสนับสนุน

(2) บริษัทเป้าหมายต้องประกอบกิจการที่รัฐต้องการสนับสนุนอย่างต่อเนื่องซึ่งสร้างมูลค่าเพิ่มและก่อให้เกิดรายได้ในบริษัทเป้าหมายไม่น้อยกว่าร้อยละแปดสิบของรายได้ทั้งหมดใน  
รอบระยะเวลาบัญชีก่อนที่ผู้ลงทุนได้รับรายได้จากการโอนหุ้น

(3) ผู้ลงทุนจะได้รับยกเว้นภาษีเงินได้ตามสัดส่วนการลงทุนที่บริษัทซึ่งประกอบกิจการเงินร่วมลงทุนหรือทรัสต์เพื่อกิจการเงินร่วมลงทุนได้ลงทุนในบริษัทเป้าหมายตาม (2)

(4) สัดส่วนการลงทุนตาม (3) ให้ใช้สัดส่วนการลงทุนของบริษัทซึ่งประกอบกิจการ  
เงินร่วมลงทุนหรือทรัสต์เพื่อกิจการเงินร่วมลงทุนในรอบระยะเวลาบัญชีก่อนที่ผู้ลงทุนได้รับรายได้จากการโอนหุ้นหรือโอนหน่วยทรัสต์ ซึ่งสัดส่วนการลงทุนดังกล่าวต้องแยกกันได้โดยชัดแจ้งว่าส่วนใดเป็นการลงทุนที่ได้รับยกเว้นภาษีเงินได้และส่วนใดเป็นการลงทุนที่ไม่ได้รับยกเว้นภาษีเงินได้

(5) บริษัทซึ่งประกอบกิจการเงินร่วมลงทุนและทรัสต์เพื่อกิจการเงินร่วมลงทุน จะต้องจัดทำรายงานการลงทุนตามหลักเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์ประกาศกำหนดและส่งมอบสำเนารายงานดังกล่าวให้แก่ผู้ลงทุนเก็บไว้เป็นหลักฐานพร้อมที่จะให้เจ้าพนักงานประเมินตรวจสอบได้

/ (6)...

(6) ผู้ลงทุนต้องมีหลักฐานที่แสดงสัดส่วนการลงทุนตาม (3) และ (4) ซึ่งปรากฏตามรายงาน  
การลงทุนที่บริษัทซึ่งประกอบกิจการเงินร่วมลงทุนหรือทรัสต์เพื่อกิจการเงินร่วมลงทุนนำส่งไว้ต่อสำนักงานคณะกรรมการกำกับหลักทรัพย์และตลาดหลักทรัพย์ พร้อมที่จะให้เจ้าพนักงานประเมินตรวจสอบได้

ข้อ 6 ประกาศนี้ให้ใช้บังคับตั้งแต่วันที่ 1 มกราคม พ.ศ. 2560 เป็นต้นไป

ประกาศ ณ วันที่ 8 มีนาคม พ.ศ. ๒๕60

ประสงค์ พูนธเนศ

(นายประสงค์ พูนธเนศ)

อธิบดีกรมสรรพากร

Pp60018aประกาศvc636